Syria: Bama-bamai sun kashe dimbin mutane - BBC Hausa
Syria: Bama-bamai sun kashe dimbin mutane
http://www.bbc.com/hausa/labarai-39091084
Image caption Gidan telibijin na Syria ya nuna hoton inda lamarin ya faru
'Yan kunar bakin wake sun kai hare-hare da bama-bamai a wasu gine-gine biyu na jami'an tsaro na gwamnatin Syria a birnin Homs.
An kashe mutane masu yawan gaske ciki har da wani shugaban tattara bayanan sirri na soji a yankin.
Wasu rahotanni na cewa mutane arba'in aka kashe wasu da dama kuma suka jikkata. Kungiyar Tahrir al-Sham, wadda gamayyar kungiyoyin 'yan-tawaye ce dake karkashin jagorancin wani tsohon reshe na kungiyar al-Qaeda, ta ce 'yan kunar bakin wake biyar ne suka kai hare-haren.
Shaidu sun ce ko baya ga tashin bama-bamai, wasu daga cikin maharan sun kuma yi amfani da bindigogi wajen kashe mutane.
Kungiyar kare hakkin bil Adama ta Syrian Observatory for Human Rights ta ce an kai hare-haren ne a hedikwatar soji da kuma ofishin 'yan-sandan ciki dake unguwannin Ghouta da Mahatta, wadanda ake jin suna da cikakken tsaro.
A wani mataki mai kama da martani kuma, jiragen saman yaki na soja sun kai hare-hare a yankin da ya rage a hannun 'yan-adawa a birnin, ko da ya ke dai ba a jin 'yan tawayen dake zaune a wajen, na da akala da kungiyar ta Tahris al-Sham.
Sauran sassan birnin na Homs dai na a hannun gwamnatin Syria tun Disamban 2015, lokacin da 'yan-tawaye suka fice bayan da suka kulla wata yarejejeniyar dakatar da bude wuta wadda daga bisani ta gamu da cikas.